## Ivace+i Internacional subvenciona el 100 % dels costos de contractació de jóvens per a la seua especialització en internacionalització

*** Estes ajudes compten amb un pressupost d’1.552.500 euros i estan cofinançades pel Fons Social Europeu Plus (FSE+)
* Les pimes, associacions i federacions interessades podran sol·licitar les subvencions fins al 30 d’abril de 2025**

Ivace+i Internacional, dependent de la Conselleria d’Innovació, Indústria, Comerç i Turisme, ha convocat les ajudes per a la contractació de jóvens amb l’objectiu de donar suport a la internacionalització de les pimes de la Comunitat Valenciana per mitjà d’un contracte formatiu dirigit a la pràctica professional, segons publica este dilluns el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/4761)).

La consellera d’Innovació, Indústria, Comerç i Turisme, Marián Cano, ha explicat que esta orde d’ajudes, dotada amb un pressupost d’1.552.500 euros i cofinançada en un 60 % pel Fons Social Europeu Plus (FSE+), “està dirigida a pimes, associacions i federacions sectorials amb seu social a la Comunitat Valenciana que desitgen reforçar el seu departament internacional”.

Amb esta orde d’ajudes, “volem continuar ampliant el suport a les pimes en la seua aposta per la internacionalització, amb més recursos”, al mateix temps que “donem suport a la incorporació de jóvens al nostre teixit empresarial”, ha indicat Cano.

Per la seua banda, la directora general de Mamprenedoria i Internacionalització, Ester Olivas, ha explicat que, a través d’esta orde d’ajudes, “Ivace+i Internacional subvenciona el 100 % dels costos salarials d’un contracte formatiu de 12 mesos de duració, amb un import mínim de 18.000 euros bruts anuals i amb un import màxim subvencionable de 25.000 euros”.

El contracte formatiu ha d’haver-se formalitzat entre el 19 d’octubre de 2024 i el 30 d’abril de 2025, sempre d’acord amb la normativa vigent.

Les pimes, associacions i federacions interessades podran sol·licitar estes ajudes en la [pàgina web](https://www.ivace.es/index.php/val/ajudes/internacional/ajudes-a-la-internacionalitzacio-de-les-empreses-2024/56750-ajudes-a-la-contractacio-de-persones-joves-per-a-la-internacionalitzacio-de-les-pimes-de-la-cv-2025) de l’Ivace a partir del dimarts 11 de març i fins al 30 d’abril de 2025.

Fecha: 10/03/2025